กกต. กำลังศึกษานโยบาย 70 พรรค เตรียมส่งเข้าที่ประชุม กกต.พิจารณา หากพบเข้าข่ายหลอกลวง สามารถเอาผิดยุบพรรคได้
นายอิทธิพร บุญประคอง ประธานกรรมการการเลือกตั้ง (กกต.) กล่าวถึงกรณีพรรคการเมืองจำนวน 70 พรรคส่งรายละเอียดนโยบายหาเสียง ตามมาตรา 57 พระราชบัญญัติประกอบรัฐธรรมนูญ (พ.ร.ป.) ว่าด้วยพรรคการเมืองต่อ กกต.ว่า หลังจากนี้สำนักงาน กกต.จะต้องศึกษาว่าทั้ง 70 พรรคที่เสนอมามีข้อเท็จจริงเป็นอย่างไร ซึ่งกระบวนการจะต้องทำโดยเร็ว โดยทราบว่าในสัปดาห์หน้าจะนำเข้าสู่ที่ประชุม กกต. ทั้งนี้ตามมาตรา 57 ระบุว่าถ้าหากเห็นว่าข้อมูลที่พรรคการเมืองส่งมายังไม่ครบถ้วน ก็จะให้โอกาสพรรคการเมืองส่งข้อมูลเพิ่มมาอีกครั้ง แต่หากส่งไม่ครบภายในระยะที่กำหนดจะปรับวันละ 10,000 บาท แต่ปรับไม่เกิน 500,000 บาท แต่ถ้าผลออกมานโยบายหาเสียงไม่ถูกต้องก็ถือว่าเข้าข่ายความผิด พ.ร.ป.ว่าด้วยการเลือกตั้งส.ส.มาตรา 73 (5) หลอกลวงให้เข้าใจผิดในคะแนนนิยมของผู้สมัครหรือพรรคการเมือง เป็นเหตุให้นำไปสู่การพิจารณายุบพรรคได้ตามกฎหมาย แต่จะต้องพิสูจน์ให้ได้ก่อนว่านโยบายหาเสียงที่ใช้เข้าข่ายความผิดหรือไม่ นายอิทธิพร กล่าวว่า หลักการพิจารณานโยบายพรรคการเมืองมีอยู่ 3 ข้อคือ มีการระบุวงเงินที่ต้องใช้และที่มาของเงินที่จะใช้ดำเนินการ ระบุความคุ้มค่าและประโยชน์ในการดำเนินนโยบาย ระบุผลกระทบและความเสี่ยงในการดำเนินนโยบาย เรื่องนี้จะต้องใช้องค์ความรู้หลายๆ ด้าน อาจจะใช้ความเห็นของผู้เชี่ยวชาญด้วยซึ่งเป็นเรื่องใหญ่และมีความจำเป็น จะวินิจฉัยไปโดยไม่ได้ดูภาพกว้าง หรือฟังความเห็นของผู้เชี่ยวชาญคงจะไม่ได้